b'\n_START_ARTICLE_\nThe Stinging Fly\n_START_PARAGRAPH_\nThe Stinging Fly on Iiri kirjandusajakiri, mis keskendub luule ja l\xc3\xbchijuttude avaldamisele. The Stinging Fly ilmub kolm korda aastas. 2005. aastal loodi ka kirjastus The Stinging Fly Press, mis tegeleb raamatute avaldamisega.\n_START_SECTION_\nAjakiri\n_START_PARAGRAPH_\nAjakirja The Stinging Fly asutasid 1997. aastal Declan Meade ja Aoife Kavanagh. Esimene number ilmus 1998. m\xc3\xa4rtsis, see oli 24-lehek\xc3\xbcljeline ning sisaldas viit l\xc3\xbchijuttu ja umbes kahtk\xc3\xbcmmet luuletust. P\xc3\xa4rast kahe numbri ilmumist lahkus Kavanagh ajakirjast ning Meade\'ist sai The Stinging Fly peatoimetaja. 2001. aasta septembris sai Eabhan N\xc3\xad Sh\xc3\xbaileabh\xc3\xa1inist luulerubriigi peatoimetaja. 2014. aastal asus ajakirja peatoimetama Thomas Morris._NEWLINE_The Stinging Fly loomise inspiratsiooniallikaks oli David Marcus ja tema antoloogia "Fish Anthology". Ajakirja eesm\xc3\xa4rgiks oli pakkuda noortele iiri ja rahvusvahelistele kirjanikele kirjanduslikku platvormi. Enamik kaasautoreid on uued v\xc3\xb5i t\xc3\xa4rkavad kirjanikud, kellel on Iirimaaga mingisugune seos. Sarnane r\xc3\xb5huasetus on l\xc3\xbchijuttudel ja luuletustel. Aeg-ajalt avaldatakse ka katkendeid romaanidest, laulus\xc3\xb5nu ja autoriintervjuusid. Igas numbris esitatakse ka m\xc3\xb5ne kunstniku must-valge kunstiteos._NEWLINE_P\xc3\xa4rast 18 numbri ilmumist v\xc3\xb5ttis tollane ajakirja peatoimetaja Declan Meade puhkuse ning enda s\xc3\xb5nul kaalus isegi ajakirja avaldamise l\xc3\xb5petamist. 2005. aasta suvel ilmus The Stinging Fly siiski uues 75x245 mm formaadis ning ajakirja graafiliseks disaineriks sai Fergal Condon. Alates sellest numbrist on ajakirjas ka nelja-viie lehek\xc3\xbclje pikkune rubriik "Featured Poet", kus antakse \xc3\xbchele uuele poeedile v\xc3\xb5imalus oma t\xc3\xb6\xc3\xb6d p\xc3\xb5hjalikumalt tutvustada. Esimene esilet\xc3\xb5stetud poeet oli Phillip Crymble.\n_START_SECTION_\nThe Stinging Fly Press\n_START_PARAGRAPH_\nThe Stinging Fly Press loodi 2005. aastal. Sama aasta mais ilmus kirjastuse esikteosena Sean O\xe2\x80\x99Reilly romaan "Watermark". 2006. aasta juulis ilmus The Stinging Fly ajakirjas avaldatud l\xc3\xbchijutte koondav raamat "These Are Our Lives"._NEWLINE_2007. aasta m\xc3\xa4rtsis ilmus Kevin Barry deb\xc3\xbc\xc3\xbctkogumik "There Are Little Kingdoms". Raamat sai palju positiivset tagasisidet ning v\xc3\xb5itis 2007. aastal auhinna Rooney Prize. 2012. aastal avaldas The Stinging Fly Mary Costello l\xc3\xbchijutukogumiku "The China Factory". 2013. aasta septembris avaldasid nad Colin Barretti raamatu "Young Skins", mis v\xc3\xb5itis Frank O\xe2\x80\x99Connori rahvusvahelise l\xc3\xbchijuttude auhinna, The Guardiani esimese raamatu auhinna ning Rooney Prize\'i iiri kirjanduse auhinna.\n_START_SECTION_\nDavy Byrnes Short Story Award\n_START_PARAGRAPH_\nIga viie aasta tagant korraldab The Stinging Fly l\xc3\xbchijutuv\xc3\xb5istlust "Davy Byrnes Short Story Award"._NEWLINE_2004. aastal sai auhinna Anne Enright. Kohtunikeks olid siis Tobias Wolff, AL Kennedy ja Caroline Walsh._NEWLINE_2009. aastal v\xc3\xb5itis Claire Keegan, kohtunikuks oli Richard Ford.\xc2\xa0_NEWLINE_2014. aastal v\xc3\xb5itis auhinna Sara Baume, kes kirjutas loo "Solesearcher1". Kohtunikeks olid Anne Enright, Yiyun Li ja Jon McGregor.'